**Rodrigo Gil de Hontañón**, nado en Rascafría o 23 de febreiro de 1500 e finado o 31 de maio de 1577en Segovia, foi un arquitecto renacentista considerado como un dos mellores arquitectos españois do século XVI. Seu estilo persoal influíu na obra de arquitectos modernos como Antonio Palacios. A súa obra simboliza a coexistencia entre o gótico tardío e o clasicismo renacentista e, ao mesmo tempo, a superación en España do medievalismo.

Traxectoria
-----------

Colexiata de Santa María de Vilafranca do Bierzo
Rodrigo Gil de Hontañón naceu en 1500 en Rascafría no seo dunha familia dedicada á arquitectura e á construción. Era fillo do mestre canteiro trasmierán Juan Gil de Hontañón, e irmán de Juan Gil de Hontañón, "o Mozo", aínda que Rodrigo sobresaíu con respecto aos anteriores.

Nos seus primeiros anos traballou canda seu pai, co que colaborou en obras como a Catedral de Valladolid en 1527. En 1533 realizou a súa primeira obra individual, a Colexiata de Santa María de Vilafranca do Bierzo, cunha decoración propia do plateresco. Sucedeu a seu pai en 1526 na dirección das obras da Catedral de Segovia, da que foi Mestre Maior e, así mesmo, foino da Catedral Nueva de Salamanca a partir de 1538.

Fachada do *Colegio Mayor de San Ildefonso*, actualmente sede da Universidade de Alcalá de Henares, a obra máis coñecida de Rodrigo Gil de Hontañón
A súa importancia, porén, débese en maior medida á arquitectura civil. Realizou o palacio de Monterrey de Salamanca, con soberbia fachada plateresca na que se intensifica o ornamento escultórico nos corpos superiores rematados en crestería. En 1556 procectou o edificio do Colexio Trilingüe de Salamanca (hoxe desaparecido), con traza moito máis renacentista. Tamén realizou o palacio de los Guzmanes, en León (1559-1566), similar, aínda que un tanto máis sobrio, ao palacio de Monterrey. A súa obra máis coñecida é a fachada do Colexio Maior de San Ildefonso (1551-1553), actual reitorado da Universidade de Alcalá de Henares, estruturada en tres zonas horizontais: a superior, que conta cunha galería corrida articulada por columnas rematadas en pináculos, e as dúas inferiores, máis espidas, onde se abren nichos platerescos de gran plasticidade. 

Entre as súas obras destacan numerosas igrexas en diversos lugares, como a Igrexa de Santiago Apóstol en Medina de Rioseco —nun postreiro estilo tardogótico—, a Igrexa de Santiago de Cáceres, a capela do Deán, no antigo convento de San Francisco en Zamora, obra iniciada polo seu pai e que el concluíu; a Igrexa de San Julián en Toro, a Igrexa de San Sebastián en Villacastín; a reconstrución da Igrexa de San Eutropio en El Espinar, e obras na Catedral Nueva de Plasencia, na capela maior da Catedral de Ciudad Rodrigo. Tamén construíu a torre da Basílica da Asunción de Nuestra Señora de Colmenar Viejo.

En Galicia
----------

En Galicia cómpre destacar a súa achega no claustro da Catedral de Santiago de Compostela, que rematou, e así mesmo, nesta cidade, construíu o claustro do Colexio de Santiago Alfeo, ou de Fonseca. Tamén deseñou os dous primeiros claustros do Hospital Real de Santiago. Fóra de Santiago realizou diversas obras de reforma e ampliación na Catedral de Ourense.

Morte e legado
--------------

Hontañón faleceu en Segovia en 1577. As teorías deste prolífico arquitecto recolléronse no texto *Compendio de architectura y Simetría de los templos* do salmantino Simón García, Mestre Maior entre 1667 e 1703 da Catedral Vieja de Salamanca (atribúense a Gil de Hontañón os primeiros seis capítulos).

A súa obra saltou ao outro lado do Atlántico, alcanzando a súa influencia á Nova España (México) mediante Claudio de Arciniega, posta de manifiesto en edificios de Acolman, Yuriria e Metztitlán.

Galería
-------

* Claustro da Catedral de Santiago de CompostelaClaustro da Catedral de Santiago de Compostela
* Claustro do Colexio de Santiago AlfeoClaustro do Colexio de Santiago Alfeo
* Claustro do Colexio do Arcebispo Fonseca. SalamancaClaustro do Colexio do Arcebispo Fonseca. Salamanca
* Claustro do Convento de las Dueñas. SalamancaClaustro do Convento de las Dueñas. Salamanca

Notas
-----

1. ↑  Personajes de Rasines Cantabria 102 Municipios (*eldiariomontanes.es*).
2. ↑  Catedral Santa María (Astorga), Portal Fuenterrebollo. *El arquitecto cántabro Rodrigo Gil de Hontañón (1500-1577) imprimió las influencias renacentistas en las dos capillas,...*
3. ↑  Non na actual catedral herreriana, senón na plateresca anterior a esta, que só chegou a iniciarse.
4. ↑  Nieves Rupérez Almajano (2002) en Luis Enrique Rodríguez San Pedro Bezares e Juan Luis Polo Rodríguez, eds. *La Universidad de Salamanca y sus confluencias americanas*. Salamanca: Universidad de Salamanca. ISBN 978-84-7481-994-6. (Recolle os contidos presentados nos *Coloquios Alfonso IX*, setembro de 2002. Salamanca).
5. ↑  Juan B. Artigas (1985): *Cuadernos de arquitectura virreinal*, Volume 2. México, DF: UNAM, Facultad de Arquitectura, páxina 65.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rodrigo Gil de Hontañón*** |

### Bibliografía

* Moreno Dopazo, Pablo (2017): *Trazas de montea y cortes de cantería en la obra de Rodrigo Gil de Hontañón*. México, DF: Universidad Pontificia de México. E.T.S. de Arquitectura.

### Ligazóns externas

* Obras de Rodrigo Gil de Hontañón en Urbipedia.


|  |  |
| --- | --- |
| Control de autoridades | 
* Wd: Q867088
* WorldCat
* VIAF: 64806959
* BNE: XX947397
* BNF: 12213030n
* Bridgeman: 29979
* CANTIC: a11184292
* CERL: cnp00542979
* DBE: rodrigo-gil-de-hontanon-sanz
* DeutscheBio: 118942913
* EBID: ID
* Europeana: ID
* FAST: 276345
* GND: 118942913
* ISNI: 0000000066395819
* LCCN: nr90019559
* SNAC: w66129rc
* SUDOC: 069331847
* ULAN: 500010302

 |